Roventa

Roventa – Mažeikių regioninė televizija. Nuo 2004 metų spalio 14 d. pradėjo regioninės televizijos transliaciją, iki tol buvo matoma tik kabelinės televizijos abonentams. Šios televizijos vadovas yra Lietuvos politinis bei visuomenės veikėjas Romas Venclovas. Kanalo signalas aprėpia daugiau nei per 50 km nuo Mažeikių nutolusius miestus bei gyvenvietes. Ją matyti turi galimybę per 120.000 Mažeikių, Telšių, Akmenės, dalis Skuodo, Plungės bei Saldaus (Latvija) rajonų žiūrovų.

Laidos 
 „Žinios“ – didžiausią reitingą turinti Roventos laida. Šioje 15 minučių trukmės informacinėje laidoje operatyviai pateikiamos naujienos apie svarbiausius įvykius Mažeikių mieste, rajone bei Telšių apskrityje. Apžvelgiami aktualiausi politiniai įvykiai, ekonomikos, kultūros, medicinos, aplinkosaugos naujienos, socialinės bei švietimo problemos, kriminaliniai įvykiai, sporto naujienų rubrika bei orų prognozė.

 „Mažeikiai“ – autorinė Mažeikių regioninės TV „Roventa“ laida, kuri yra skirta aptarti miesto ekonomines, kultūrines, socialines aktualijas. Laida supažindina miesto ir rajono gyventojus su Mažeikių mieste vykstančiomis permainomis, įvedamomis naujovėmis. Taip pat laidoje galima pamatyti reportažus apie žinomus ir Mažeikiams svarbius žmones, kurie prisideda savo darbais ir idėjomis prie miesto puoselėjimo.

 ,,Autofanai“ – specializuota savaitinė laida, kurioje rodoma viskas, kas susiję su automobiliu. Pradedant remontu ar naujai pristatomu automobiliu, baigiant profesionalų (vairuotojų, mechanikų) patarimais ar komentarais vienu ar kitu analizuojamu klausimu.

 ,,Derliaus kraitė“ – specializuota laida mėgėjams ir verslą vystantiems sodininkams, daržininkams, gėlininkams. Laidoje patyrę specialistai supažindins su naujausiomis technologijomis, žemės ūkio įranga.

 „Tauro ragas“ – laida medžiotojams, jau nuo 1994-ųjų metų džiuginanti šio užsiėmimo mėgėjus. Laidą kuria gerai Lietuvoje žinomi medžiotojai bei gamtos žinovai. Šios laidos tikslas šviesti Lietuvos žmones medžioklės, gamtosaugos, miškininkystės temomis.

 „Tavo augintinis“ – laida gyvūnų mylėtojams. Joje aptariama kaip auginti bei prižiūrėti naminius gyvūnus, rodomi reportažai iš parodų, kalbinami patyrę gyvūnėlių auginimo specialistai, veterinarijos gydytojai.

Nuorodos 
 Roventa TV

Lietuvos televizijos kanalai